JÚLIUS 14.
A hetven közé tartozó Szent Akvilász apostolnak és szentéletű József hitvalló atyánknak, Tesszaloniki érsekének emléke
hajnali szolgálaton
Tropár 3. hang
Szent Akvilász apostol, imádd a kegyelmes Istent, *’ hogy ajándékozzon bűnbocsánatot a mi lelkünknek!
Dicsőség… most és… 
Istenszülő, menedékünk és erőnk, * világnak hatalmas segítsége, * oltalmazd meg imáid által, ó egyetlen áldott, * minden szükségtől a te szolgáidat!
Az első zsoltárcsoport után bűnbánati leülők 
6. hang
Ama félelmetes napra gondolok, * és gonosz tetteim miatt sírok. * Majd a halhatatlan Király színe előtt hogyan védekezzem? * Hogyan merjek tékozlóként föltekinteni a Bíróra? * Ó, könyörületes Atya, egyszülött Fiú, Szentlélek, *’ könyörülj rajtam!
Midőn ítélőszékbe ülsz a siralom völgyében, * azon a helyen, melyet arra rendeltél, * hogy igazságos ítéletet mondj, * rejtett dolgaimat ne hozd nyilvánosságra, * és az angyalok előtt ne ítélj el, * hanem szánj meg engem, Isten *’ és könyörülj rajtam!
Dicsőség... most és... Istenszülő-ének. Mintadallam: Világnak reménysége
Istenanya, te Istennek egyszülött Fiát és Igéjét, * aki az Atyától anya nélkül született öröktől fogva * és a legutóbbi időben * férfi nélkül megtestesült a te tisztaságos véredből, * és őt méhedben hordoztad, * esedezzél hozzá, *’ adjon nekünk bűnbocsánatot életünk végére.
A második zsoltárcsoport után bűnbánati leülők 
6.hang 
Könyörülj rajtunk, Urunk, könyörülj rajtunk, * mert mentségünkre nem lévén szavunk, * ezen könyörgést, mint Uralkodónak, * mi, bűnös szolgáid, *’ néked ajánljuk, könyörülj rajtunk.
Urunk, könyörülj rajtunk, * mert benned bízunk, * ne haragudjál reánk nagyon, * se ne emlékezzél meg bűneinkről, * de tekints reánk most is, mint kegyelmes, * ments meg minket ellenségeinktől, * mert te vagy a mi Istenünk * és mi a te néped, * mindnyájan kezed művei, *’ s nevedet hívjuk segítségül.
Dicsőség... most és... Istenszülő-ének. Mintadallam
Világnak reménysége, áldott Istenszülő Szűz, * a te egyedül hatalmas közbenjárásodat kérjük: * pártfogó nélkül maradt népeden könyörülj meg, * s imádd az irgalmas Istent: * hogy mentse meg lelkünket minden megfenyítéstől, *’ ó, egyetlen áldott.
Kánon
I. óda. 2. hang. 
Jöjjetek, ó népek, * zengjünk éneket Krisztus Istennek, * ki szétválasztá a tengert * és tanítást adott a népeknek, * kiket az egyiptomi rabságból kivezetett, * mert ő megdicsőült.
Magasztaljuk szent dalokkal a szent Akvilászt, és hangoztassuk: Az ő könyörgésére üdvözíts mindenkit, Irgalmas, te végtelenül jóságos!
Teljesen a Szentlélek fényes hajlékává tökéletesítetted magadat, ó boldog, s az ő fényáradatától ragyogtál, ezért a sötétségben levőket megvilágosítottad.
Lelked Krisztus törvényein megedződött, s a törvényszegők gőgösségét letörted, küzdelmeddel a bálványok szentélyeit leromboltad, Istenben boldog!
Tisztaságos imádságoddal tisztítsd meg testünket és lelkünket a szenvedélyektől és mi híven megünnepeljük a te szent emlékedet, dicsőséges.
Istenszülő-ének
Angyalszóra méhedben fogantad, Szeplőtelen, az Isten-Igét, aki igéjével a mindenséget teremtette, azért istenes igékkel magasztalunk téged, Isten kedveltje.
III. óda. 2. hang. Erősíts meg minket...
Szeretted Istent, az egyetlen Uralkodót és Királyt, miként megparancsolta, dicsőséges, s az ő isteni akaratát határozott szívvel teljesítetted.
A szent és szeplőtelen Lélek erejével Beliár hatalmát teljesen megdöntötted, hírneves Akvilász, nemesen küzdöttél, ó szent.
Tiszta lélekkel szemléled most az Úr dicsőségét, teljesen részed is van benne, ó boldog, miután már átköltöztél a mulandóból az örökkévalóba.
Istenszülő-ének
Az egyetlen Tisztaságos, az egyetlen Úr minden teremtmény között egyedül csak téged talált egészen tisztaságosnak, Szeplőtelen, s a te szent véredből testesült meg.
Katavászia 2. hang
Erősíts meg minket magadban, Urunk, * ki keresztfáddal törölted el a bűnt, * és a te félelmedet ültesd szívünkbe, * kik énekelünk téged.
Kathizma
4. hang. Minta: Hamar előzz meg...
Szent Pál tanítása megvilágosította lelkedet, * s napként sugároztad az istenismeret világosságát, * boldogságos Akvilász. * Szabályszerű küzdelemmel vértanú-koszorút kötöttél magadnak, * azért a gyógyulás vizét fakaszthatod mindazoknak, *’ akik híven megünneplik a te emlékedet, ó boldog.
Dicsőség… most és… Istenszülő-ének ugyanarra 
Gyorsan fogadd el esedezéseinket, Istenszülő, * és vidd fel isteni Fiad elé, teljesen szeplőtelen Szűz! * Törd le hatalmaddal a barbárok vakmerő gőgjét, * mutasd meg erődet a harciaskodó nemzeteknek, *’ s őrizz meg mindnyájunkat kormányzásod alatt!
IV. óda. 2. hang
Meghallám, Uram, a te üdvgondozásod hírét, * és magasztallak téged, * egyetlen emberszerető!
A gonosz istentelenség álmában szendergőket az istenfélelem világosságára ébresztetted, Akvilász.
Szent alázatosságoddal felvértezve az ellenség fennhéjázó gőgjét letörted, Akvilász.
Boldogan küzdöttél, véredet ontva Krisztusért, az ő szenvedéseinek tanúja és papja.
Istenszülő-ének
Szellemi palotának és az Uralkodó fenséges trónjának nevezünk téged, Istenszülő Nagyasszony.
V. óda. 2. hang
Világosság forrása * és minden kornak Teremtője, Uram, * a te parancsolataid fényében vezess engem, * mert rajtad kívül * más Istent nem ismerünk.
Mindig édes szavakat fakasztottál nagy buzgósággal, végtelenül bölcs, és a keserves eltévelyedésben levők lelkét megédesítetted, szent titkokba beavatott, hírneves Akvilász.
A valóban isteni ihletésű Lukács megírta a te dicséretedet, Szent Pál tanítványa és szent idegenvezetője voltál, s a szent dolgokban bölcsen nevelődtél.
Fényes, tiszta tanítást ragyogó csillagnak találtad Szent Pált, megkaptad tőle az Ige sugarait, és így magad is folyamatosan tündöklővé lettél.
Istenszülő-ének
Az érettünk megtestesült Krisztusnak anyjává és szolgálójává lettél. Esedezzél hozzá szüntelenül mindenkor, Tisztaságos, hogy üdvözüljünk mi, akik téged Istenszülőnek hívunk.
VI. óda. 2. hang. A bűnök mélységében fetrengvén...
Eláradt a kegyelem a te ajkaidon, boldog szent, s megáldott téged a mindenség Ura mindörökre, Isten ihlette Akvilász.
Mindenféle betegség elhárítójává és a bűnös lelkek irgalomnyerésének eszközévé lett a te könyörgésed, boldog, Istent hordozó Akvilász.
A te istenesen járt és az Isten útjára vezető ösvényeid útmutatóvá és üdvösséges úttá lettek az eltévelyedettek számára.
Istenszülő-ének
Teljesen szeplőtelen Szűz, kinek még a neved is az Úrra emlékeztet, és ki a javakat adó Istent szülted, mentsd meg mindenkor magasztalóidat mindenféle kísértéstől!
Katavászia
A bűnök mélységében fetrengvén * a te irgalmad kifürkészhetetlen mélységéhez folyamodom; * az enyészetből * vezess ki, Uram!
Konták
4. hang. Minta: Megjelentél ma… [= Kijelentéd magadat...]
Apostolok útitársává * és tróntársává lettél, Akvilász apostol, * tanításaiddal és csodálatos tetteiddel * megvilágosítottad a mindenséget, *’ és elnyerted a dicsőség koszorúját.
VII. óda. 2. hang
A deirai téren * imádott aranyszobor előtt * a te három gyermeked * a legistentelenebb parancsszónak nem engedelmeskedett. * A tűz közepette pedig beharmatozva énekelték: * Áldott vagy te, atyáinknak Istene!
A Szentlélek segítségével megszőtted magadnak az enyészhetetlenség köntösét. Egészen ékessé lettél, az ellenséget levetkőztetted, s az általa levetkőztetetteket fényes ruhába és üdvösséges fénybe öltöztetted, Akvilász.
A népeket, akiket a szellemi éhség elfogott és már-már veszélybe döntött, bölcsességed igéinek kenyerével tápláltad és a mennyei asztal részesévé tetted, szent titkoknak Istent látó beavatottjává lettél, Istenhez hasonlító szentünk.
Akik a te szent hajlékodba zarándokolnak, erőre kapnak, a szenvedélyektől megszabadulnak, a betegségektől megtisztulnak, téged, hírneves, buzgón magasztalnak és hangoztatják: Áldott vagy te, atyáinknak Istene!
[bookmark: _GoBack]Istenszülő-ének
Meghalt hajdan Ádám a romlást okozó evés miatt, de te megszülted a mi Életünket, szeplőtelen Szűz, s az életre keltetted őket. Azért magasztalunk téged, jóság forrása, és hangoztatjuk: Áldott vagy te, ki Istent testben megszülted!
VIII. óda. 2. hang. A héber ifjakhoz a tüzes kemencébe...
A mennyben lakozol örvendezve, egyetértésben az istenes tanítványokkal, az Ige szolgáival és szemtanúival, s így Isten fogadott fiává válva átistenültél, Akvilász. Emlékezzél meg hív és buzgó tisztelőidről!
Verejtéked patakjai isteni csodák folyamát árasztják mindnyájunkra, a helytelen szenvedélyek fenyegető áradatát elapasztják, és a csalárdság csatasorait elnyelik, ó boldog.
Istenhez, az anyagtalan Értelemhez közeledtél, Isten fogadott fiává válva átistenültél, s kiköltözve a testből tiszta fény lettél, és azt szemléled, amit az angyalok szemlélnek, dicsőséges Akvilász, Krisztus szent titkainak beavatottja.
Istenszülő-ének
Tisztaságos, ki Istent, a mindenség létrehozó okát valóban az okság rendjét meghaladó módon méhedben fogantad, és mikor értünk hozzánk hasonlóként megjelent, megszülted, ó Szeplőtelen. Esedezzél hozzá magasztalóidért!
Katavászia
A héber ifjakhoz a tüzes kemencébe leszállott és a lángokat harmattá változtató Istent énekeljétek, alkotmányai, mint Urat, és magasztaljátok mindörökké!
IX. óda. 2. hang. Az Istentől való Istenigét...
Egybegyűlve, szent dalokkal egybehangzóan magasztalunk téged, az Ige szent és szeplőtelen kincse, az ő végtelenül bölcs hírnöke, a világ fáklyája s a mi hitünk erőssége, Akvilász.
Az eltévelyedés megszüntetője, a pogány népek útmutatója, az Üdvözítő szent bajnoka, a szent angyalok polgártársa és lakótársa, isteni szózatú Akvilász, esedezzél velük együtt az Uralkodóhoz a mi lelkünk üdvösségéért!
Téged Pál növendékének, a világ fényes csillagának, legszentebb vértanúnak, bálványok megsemmisítőjének, az istenismeret tanítójának vallunk és istenfélő lélekkel magasztalunk, Istent szerető Akvilász.
A te legszentebb emlékünneped úgy ragyogott fel a világra, mint a nap, s megvilágosítja buzgó magasztalóid lelkét. Esedezzél, ó boldog, hogy ez alkalommal mindenki elnyerje a bűnbocsánatot, a tartós békét és a nagy irgalmat!
Istenszülő-ének
Ragyogó mécstartónak látott a próféta már jó előre téged, Szűzanya, ki a világosságtól felragyogott világosságot hordozod, s az pedig az istenség kimondhatatlan fényességével megvilágosítja az addig sötétségben levőket, Szeplőtelen.
Katavászia
Az Istentől való Istenigét, * ki Ádámot kifejezhetetlen bölcsességgel alkotta, * és midőn azt a test romlásba döntötte, * érettünk a Szűztől kimondhatatlan módon megtestesült, * mi hívek, egyhangúlag énekekben magasztaljuk.
Fényének
Keresztelőé
Jánost, az Előhírnököt, az üdvözítő keresztelőjét, a próféták prófétáját, a pusztalakót, Erzsébet szülöttjét mindnyájan dicsérjük.
Dicsőség... most és... Istenszülő-ének
Angyalok öröme, küzdők vígassága, * keresztények segítsége, Istennek Szűzanyja, * védelmezz és őrizz meg minket az örök szenvedésektől!
Előverses sztihirák
6. hang
Szívemnek sebhelyeit, * melyeket sok vétkem vágott, * gyógyítsd meg, Üdvözítőm, lelkünk és testünk orvosa, * ki mindig megbocsátod azoknak vétkeit, * akik bocsánatodat kérik. * Add nekem, Uram a bűnbánat könnyeit, * s engedd el tartozásomat, *’ és irgalmazz nékem!
Erények nélkül talált engem az ellenség, * s megsebzett a bűnök nyílvesszőjével, * de te, lelkünk és testünk orvosa, Istenünk, * gyógyítsd meg lelkem sebeit, *’ és irgalmazz nékem!
Ha a te szentjeid nem járnának közben érettünk, * s együttérző jóságodat nem tapasztalnánk, * akkor hogyan is mernénk téged magasztalni, Üdvözítő Urunk, * téged, kit angyalok áldanak? * Ismerője a szíveknek, *’ szánd meg a mi lelkünket!
Dicsőség... most és... Istenszülő-ének
Senki sem távozik tőled, tisztaságos Istenszülő Szűz, * a hozzád folyamodók közül meghallgatatlanul, * mert kegyelmedet kéri és ajándékodat fogadja, *’ és üdvös kérelmeinek teljesülését megkapja.
Tropár 3. hang
Szent Akvilász apostol, imádd a kegyelmes Istent, *’ hogy ajándékozzon bűnbocsánatot a mi lelkünknek!
Dicsőség… most és… 
Mindenki, ahol üdvözülhet, oda igazán vonzódik is. * De ki volna nekünk olyan menedékünk, mint te, Istenszülő, * ki a mi lelkünknek oltalmat nyújtasz?



